|  |  |
| --- | --- |
| Møde den: 9. oktober 2023  Mødelokale på 6. etage i bygning 1350  Akademisk Råd  Til stede: Anna Piil Damm, Anne Mette Kjær, Annia Hoffmeyer, Asger Rasch Pedersen, Carsten Tanggaard, Emil Karlebjerg, Karin Hørup Mortensen, Katharina Haffner Ankerstjerne, Katrine Rasmussen (observatør for adjunkterne), Marcus Ernø-Heising, Michael H. Jensen, Niels Mejlgaard (prodekan), Osman Skjold Kingo (formand), Palle Bo Madsen, Rune Stubager, Søren Arvig Verdoner, Thomas Friis Søgaard, Thomas Pallesen (dekan).  Fraværende: Anne Bøllingtoft, Caroline Grønkjær Madsen, Christian Tang Lystbæk, Juliane Möllmann, Klaus G. Grunert, Merete Elmann, og Morten Rask (prodekan)  Endvidere deltog: Anja Sandholt Hald (referent). | Referat |

Formanden bød velkommen til tre nye medlemmer.

1. **Kommercialisering og IP-strategien v. AU Erhverv og innovation**

Repræsentanter fra AU Erhverv og Innovation deltog på mødet for at drøfte en kommende kommercialiserings- og IP-strategi. Punktet blev kort indledt med en præsentation af målet med en kommercialiserings- og IP-strategi. Arbejdet med en kommende strategi vil foregå hen over efteråret og vinteren. Forventningen er, at der i foråret 2024 er udarbejdet et første udkast til en strategi, som herefter skal drøftes i ledelsen.

Medlemmerne af rådet blev herefter spurgt til input til det kommende arbejde med en kommercialiserings og IP-strategi.

Et medlem spurgt ind til en definition af kommercialisering. Hertil blev der svaret, at kommercialisering blandt andet er, når en forsker indmelder en opfindelse, som vurderes at have opfindelseshøjde, og der ønskes udtaget et patent. Herudover er der også tale om kommercialisering, når forskere eller studerende ønsker at oprette en virksomhed uden en opfindelse og patent. På Aarhus BSS vil det ofte være virksomheder uden opfindelser, der søges hjælp til. The Kitchen har pt. sager fra både Psykologisk Institut, Institut for Virksomhedsledelse og Institut for Statskundskab.

Flere medlemmer gav udtryk for, at de ikke havde det store kendskab til The Kitchen, men var samtidig også enige om, at en kommende strategi bør understøtte både større opfindelser og patenteringen heraf samt mindre startups. Det er vigtigt, at der støttes bredt på hele universitetet.

Et medlem spurgt til, om målet er at øge antal virksomhedscases. Repræsentanter fra The Kitchen svarede, at de pt. har over 200 virksomhedscases, så de har travlt, men de vil gerne have flere, og de tager gerne på besøg på institutterne. Blandt andet har de flere gange være på besøg på Psykologisk Institut.

Der blev spurgt til, om arbejdet med en forretningsudvikling vil være en del af en forskers forskningstiden eller det foregår en forskerens fritid. Det vil være noget, der skal aftales med vedkommendes institutleder.

I forhold til de mere økonomiske aspekter ved opstart af en virksomhed, blev der spurgt til, om The Kitchen ligeledes rådgiver om finansiering af startkapital. The Kitchen har et rådgivningsteam tilknyttet, som et par gange om året besøger huset og rådgiver om finansieringsmuligheder. I de tilfælde hvor det er AU, der hjemtager et patent, vil AU selv skulle afholde udgifterne. I begge tilfælde, er der rådgivning i forhold til at søge og hjemtage midler.

Som forsker vil de gerne dele deres viden hurtigt. Et medlem spurgte derfor til, om der er en modsætning i forhold til kommercialisering. Hertil blev der svaret, kommercialisering ikke er til hinder for offentliggørelse. Det er dog vigtigt, at der forud for en offentliggørelse sikres evt. patent hvis relevant.

Formanden afrundede besøget og henviste til at, at det for mange forskere på Aarhus BSS vil være en ny måde at tænke deres forskning på. Derfor er det vigtigt, at der i det kommende arbejde på området gives støtte i bredden.

1. **Godkendelse af referat**

Akademisk Råd godkendte referat fra møde i Akademisk Råd den 12. juni 2023 uden bemærkninger.

1. **Orientering**

Formanden:

* Evaluering af Akademisk Råds seminar.

Forpersonkredsen har endnu ikke opsamlingsnoter fra seminaret og arbejdsgrupperne klar, hvorfor evaluering af seminaret først drøftes på det kommende rådsmøde i december.

* Opfølgning på henvendelse til rektor vedrørende Arts fakultetsaktivitet i Ligestillings og diversitetshandleplanen.

På rådets seneste møde i august blev der drøftet en bekymring for Arts fokus på curriculum i den vedtaget handleplan for Ligestilling, diversitet og inklusion. Der var bekymring for, at dette fokus kunne komme i konflikt med fagligheden og undervisernes ytringsfrihed. Derfor besluttede rådet at videregive denne bekymring til universitetsledelsen.

Der er ikke modtaget en tilbagemelding fra universitetsledelsen på henvendelsen, hvilket der heller ikke blev efterspurgt. Efter mødet er modtaget svar fra rektor, med opfordring til dialog med Arts i første omgang. Sagen er ligeledes omtalt i seneste nummer af Omnibus. Formanden blevet kontaktet direkte af prodekanen for uddannelse på Arts. Denne henvendelse samt svaret fra formanden er vedlagt dagsordenen.

Dekanen oplyst, at henvendelsen har været drøftet i universitetsledelsen. Universitetsledelsen vurderede, at dialogen indledningsvis med fordel kunne foregå mellem Aarhus BSS og Arts.

Formanden svarede, at han personligt ikke havde et ønske om at starte en diskussion med Arts, men mere et ønske om at universitetsledelsen havde en principiel drøftelse af spørgsmålet. Han er enig i, at der løbende skal tages et kritisk blik på pensumlisterne, men mener samtidig også, at det kan være et problem, når det bliver en målsætning i en handleplan.

Medlemmer af rådet bakkede formanden op om, at der er behov for en mere principiel drøftelse af problemstillingen. På flere institutter opleves der pres fra studerende i forhold til hvad og hvem, der skal på pensumlisten.

Studenterrepræsentanter henviste til, at det ikke kan afvises, at ønsket er kommet fra de studerende, da der kan være et ønske om, at pensum indeholder materiale, som alle kan spejle sig i. De studerende vil derfor meget gerne inddrages, hvis der bliver en bredere diskussion heraf.

Medlemmer af rådet var derfor enige om, at der sendes en ny henvendelse til universitetsledelsen med et ønske om, at der tages en principiel drøftelse af problemstillingen på AU.

Dekanen:

* Status på kandidatreformen

Kandidatudvalget, som skal bidrage til at videreudvikle og implementere den vedtaget kandidatreform, har planlagt en møderække frem til sommerferien 2024, hvorefter udvalget skal have afsluttet deres arbejde. Udvalget har pt. alene afholdt første møde, hvorfor der ikke er noget nyt på nuværende tidspunkt.

1. **Prisopgaver**

Bedømmelserne for prisopgaverne 2023 er endnu ikke modtaget, hvorfor der vil køre en skriftlig godkendelsesproces.

1. **Årlig drøftelse af ansvarlig forskningspraksis og forskningsfrihed**

Universitetsledelsen har vedtaget, at der, som opfølgning på arbejdet med ansvarlig forskningspraksis og forskningsfrihed, hvert år skal være en årlig drøftelse heraf. Dette har Aarhus BSS allerede praktiseret i nogle år. Som udgangspunkt for drøftelserne er i år indhentet input fra institutterne om deres indsats for at sætte fokus på ansvarlig forskningspraksis og forskningsfrihed.

Et medlem påpegede, at det ud fra institutternes tilbagemeldinger er tydeligt, at arbejdet gribes meget forskelligt an. Der var imidlertid enighed om, at dette ikke er et problem.

Rådet havde ikke yderligere bemærkninger.

Formanden afsluttede punktet med at påpege, at det er vigtigt, at Akademisk Råds medlemmer er opmærksomme på deres rolle, og er opmærksom hvis der sker en ændring omkring ansvarlig forskningspraksis og forskningsfrihed på de enkelte institutter. Hvis der opleves uhensigtsmæssigheder, har rådet mulighed for at kontakte dekanen og universitetsledelsen.

1. **Ph.d.-bedømmelser**

På baggrund af en konkret sag om godkendelse af en ph.d.-grad i foråret 2023, hvor der igen blev rejst kritik af en bedømmelse, havde formanden efterspurgt input fra medlemmer, der ser udfordringer ved de nuværende processer samt forslag til løsningsmuligheder.

På den baggrund er der kommet to input.

I det ene input, er der stillet forslag om justeringer i den eksisterende medforfattererklæring således, at der ikke kun krydses af i en af de fire medforfatterkategoriseringer, men at medforfattererklæringen består af en indholdsmæssig redegørelse for de forskellige forfatteres bidrag.

I det andet input redegøres der for, hvorfor medlemmet finder, at der er et problem med kvaliteten af bedømmelsesudvalgenes indstillinger, især udfordringer med lødigheden af medforfattererklæringer. Herudover finder medlemmet, at det er et problem, at Akademisk Råds godkendelse falder så sent i processen, at rådet har svært ved at reagere, uden det skader den enkelte ph.d.-studerende. Den største udfordring vurderes at være udfordringer med medforfatterskaber og manglende tydelighed heraf.

Blandt rådets medlemmer er der divergerende holdninger til medforfatterskaber. Udfordringen er, at fagmiljøerne har forskellige praksis. I nogle fagmiljøer er det ikke vanligt at have medforfattere på en ph.d.-afhandling, og slet ikke medforfatterskab af en vejleder, mens det i andre fagmiljøer ses som positivt, at de ph.d.-studerende lærer at samarbejde og lave fælles publikationer. Medlemmerne var enige om at samarbejde og medforfatterskaber kun må ske, når det er fagligt relevant, og det sker på en videnskabelig redelig måde.

Et medlem foreslog at der laves minimumsstandarder for hvert institut, samt at rådets medlemmer får tilsendt bedømmelserne, så snart de forelægger og forud for et forsvar. Et medlem fremhævede at det kan være et problem at få tilsendt bedømmelserne på et tidligere stadie, i de tilfælde hvor der afholdes pre-defence.

Ph.d.-skolelederen udtrykte, at han mener, at bedømmelsesudvalgene generelt leverer et grundigt arbejde, og at indstillingerne generelt er af rimelig kvalitet. Den seneste revidering af instruktionen til bedømmelsesudvalg, som Akademisk Råd bidrog til, er et nyttigt udgangspunkt for bedømmelsesudvalgenes arbejde, og både ph.d.-programlederne og fakultetets HR / ph.d.-administration medvirker til kvalitetssikring af indstillingerne. Ph.d.-skolens skabelon for medforfattererklæringer er frivillig at benytte, men en mere finkornet version kan eventuelt gøres tilgængelig. Alle ph.d.-studerende deltager i et obligatorisk kursus om ansvarlig forskningspraksis, hvor fakultetets forfatterskabspolitik også præsenteres. Hvis der observeres et pres de ph.d.-studerende omkring medforfatterskaber uden reelt bidrag, er der adgang til rådgivning og konfliktløsning ved f.eks. de særlige rådgivere, ph.d.-programleder, institutleder eller i sidste ende praksisudvalget.

Flere medlemmer af rådet tilkendegav behovet for justeringer i proceduren således, at deres funktion med kontrol af bedømmelserne styrkes. Her kunne en modtagelse af bedømmelserne på et tidligere tidspunkt samt forud for ph.d.-forsvaret samt en justering af medforfattererklæringer være mulige løsninger.

Formanden konkluderede, at der kan være et behov for at undersøge muligheden for en ændring af proceduren, så Akademisk Råd modtager bedømmelserne tidligere samt, at der kan være behov for en revision af medforfattererklæringer.

Dekanen svarede, at ph.d.-skolen vil blive bedt om at vurdere de forslag, der er kommet i spil vedrørende procedure for tidligere fremsendelse af bedømmelser samt en justering af medforfattererklæringer. Herefter vil der komme et oplæg til drøftelse i Akademisk Råd.

1. **Eventuel kommunikation fra mødet til Universitetsledelsen**

Rådet besluttede at sende en fornyet henvendelse til universitetsledelsen vedrørende curriculum som en del af ligestillingshandleplanen, jf. punkt 2.

Rådet besluttede ligeledes at sende en opfordring til universitetsledelsen vedrørende lønforbedringsrammen, jf. punkt 8.

1. **Eventuelt**

Et medlem anførte, at de årlige lønforhandlinger, ofte medfører frustration hos medarbejderne, da der ansøges om et langt større beløb end der kan uddeles.

Medlemmet foreslog derfor, at rådet sender et signal til ledelsen om at øge lønforbedringsrammen. Tidligere har lønforbedringsrammen været på 0,8%, men på grund af økonomiske udfordringer blev den for nogle år siden nedjusteret til 0.5%, da medarbejderne indvilliget i at være solidariske. På Akademisk Råds seminar nævnte rektor imidlertid, at økonomien ser bedre ud. Derfor foreslog medlemmet, at rammen øges, så der er solidaritet når økonomien forværres, men også solidaritet når økonomien forbedres.

Der var opbakning i rådet til at kommunikere dette forslag til universitetsledelsen.

Mødet sluttede kl. 16.00